Ким Нам Гил () e южнокорейски актьор, продуцент, режисьор, певец и филантроп.

Той е най-известен с ролите си в блокбъстъра "Пандора" (2016), криминалния трилър "Мемоарите на един убиец" (2017), историческия филм "Портрет на красотата" (2008) и криминално-комедийната драма "Кибритлия в расо" (2019). Пробивът в кариерата му идва с ролята на Бидам в хитовата историческа драма "Кралица Сондок" (2009).

Нам Гил е основател и главен изпълнителен директор на организацията с нестопанска цел Gilstory, която се фокусира върху опазването на културното наследство, популяризирането на изкуствата и набирането на средства за помощ със специално предназначение. Известен е със своята гъвкавост като актьор и с това, че често балансира между проекти с комерсиална стойност и роли, които са артистични по природа. През 2020 г. е класиран на 17-то място в класацията на Forbes "Топ 40 на най-влиятелните звезди в Корея". На 3 февруари 2021 г. Ким Нам Гил стартира Gilstory ENT, компания, предлагаща разнообразие от услуги в развлекателната индустрия. Компанията е основана заедно с Хан Дже Док, директор на филмовата продуцентска компания Sanai Pictures.

Биография 
Ким Нам Гил е роден на 13 март 1980 г. в Сеул, Южна Корея. Има по-малък брат. Завършва гимназия Хан Йонг и продължава обучението си в колеж Мьонг Джи със специалност "Театър и кино". Хобитата на Нам Гил включват свирене на флейта, степ танци, водни ски и таекуондо.

Задължителната си военна служба започва на 15 юли 2010 г. Получава четири седмици основно обучение в Нонсан и служи две години като работник в обществените услуги. Уволнява се на 12 юли 2012 г.

Кариера

1999 – 2010: Начало и пробив 
Ким Нам Гил прави своя дебют в телевизията с второстепенна роля в драмата на KBS от 1998 г. "Училище 1" (където играе Мин Су). Четири години по-късно печели 31-вото прослушване за таланти на MBC и участва в различни второстепенни роли за тази телевизия. По това време той променя името си на по-екзотично звучащото И Хан, което си измисля, за да избегне объркване с Канг Нам Гил, друг корейски актьор с подобно име, и за да си придаде по-изискан образ.

Дебютира на големия екран през 2004 г. в гангстерския филм "Нискокачествен живот". През 2006 г. той взема смелото решение да приеме първата си главна роля във филма "Без съжаление", където играе хомосексуалния герой Сонг Дже Мин. Въпреки че филмът получава висока оценка от филмови критици и филмови фестивали, той не успява да повиши популярността на Ким Нам Гил или да доведе до незабавна слава. Вместо това Ким Нам Гил продължава да играе поддържащи роли в телевизионни драми и комерсиални филми.

Преди излизането на филма от 2008 г. "Общественият враг се завръща" спира да използва сценичното си име И Хан и се завръща към рожденото си Ким Нам Гил. Той взема това решение по съвет на Канг У Сук (режисьорът на филма). По-късно през 2008 г. Нам Гил получава първата си главна роля в голям комерсиален филм – "Портрет на красотата". Това е първото му участие в исторически филм, а силното му представяне не остава незабелязано.

През 2009 г. Ким Нам Гил е избран за участие в драмата на MBC "Кралица Сондок" в ролята на Бидам. Продуцентската компания смята, че точно образът на Бидам е тайното оръжие за осигуряване на успеха на телевизионния сериал и затова се заема да го популяризира из корейските медии и пресагенции. Натискът от този ход поставя Ким Нам Гил под напрежение за предстоящото му изпълнение. Той задълбочено изследва героя си, като наблюдава персонажи от други популярни комикси, за да се подготви за ролята. Усилията му се оказват наистина успешни, тъй като "Кралица Сондок" става най-гледаният драматичен сериал за 2009 г., редовно получавайки рейтинги над 40%. Сценаристите дори пренаписват сценария, за да отговорят на все по-нарастващата популярностна Бидам сред зрителите – героят му получава повече екранно време и се набляга на романса му с кралицата (въпреки явната историческа неточност). С невероятния успех на "Кралица Сондок" популярността на Ким Нам Гил също скача до небето. Той често е избиран за най-сексапилния мъж от корейските жени, получава много предложения за участия в реклами и е затрупан със сценарии за различни предстоящи филми и сериали.

През 2010 г. играе главна роля в "Лошо момче", мрачна мелодрама за отмъщение, амбиция и фатална любов. По средата на снимките Нам Гил получава призовка за изпълнение на задължителната си военна служба. Той се опитва да поиска отсрочка, за да приключи снимките за сериала, но такава не му е предоставена. Затова той снима колкото се може повече от сериала, като за целта сцените му са намалени и дори се ползва негов двойник. Два дни по-късно на 15 юли 2010 г. влиза в армията.

2012 – до сега 

След уволнението си от армията през 2012 г. Ким Нам Гил продуцира филма "Ансамбъл", музикален документален филм за класически музиканти, които формират група и излизат на улицата, за да свирят извън обичайните си концертни зали, показвайки младежката си страст да правят достъпна музика. Премиерата е на Международния музикален и филмов фестивал Jecheon. Нам Гил е и една от четирите знаменитости през 2013 г., които режисират късометражен филм с помощта на смартфон Samsung Galaxy S4 на тема "Запознайте се със своя спътник в живота". Краткият му филм "Здравей, мамо" изобразява любовта между майка и нейната дъщеря.

Също през 2013 г. Ким Нам Гил участва в телевизионния сериал за отмъщение "Акула" (известен също като "Не поглеждай назад"), от създателите на "Възкресение" и "Дяволът".

През 2014 г. участва в приключенския филм "Пиратите", който го събира отново с актрисата от "Акула" Сон Йе Джин.

Следващата му роля е заедно с актрисата Чон До Йон в трилъра от 2015 г. "Безсрамен", където Ким играе детектив, който се влюбва в приятелката на убиеца, когото разследва. Филмът има световна премиера на филмовия фестивал в Кан през 2015 г. в секцията Un Certain Regard. След това Нам Гил е избран за ролята на влиятелен благородник в историческия филм "Звукът на цветето".

През 2016 г. участва в блокбъстъра "Пандора", описващ последствията от експлозия в ядрена централа.

През 2017 г. Нам Гил се снима в екшън трилъра "Мемоарите на един убиец" и романтичния драматичен филм "Един ден". Същата година участва в медицинската драма "Достоен за името си".

През 2019 г. участва в комедийния филм "Странното семейство: зомби разпродажба". Поема и главната роля в комедийната криминална драма "Кибритлия в расо", където играе избухлив свещеник. За тази роля Ким Нам Гил получава номинация за най-добър актьор на 55-те награди за изкуства Baeksang, а самият сериал печели в осем категории на наградите SBS Drama Awards 2019, включително Голямата награда (Daesang), която отива при Нам Гил.

През 2020 г. участва във филма на ужасите "Килерът".

През 2022 г. Ким Нам Гил се завръща на малкия екран с драмата на SBS "През мрака" като криминален анализатор на поведението на престъпници, както и с уеб сериала "Островът".

Други дейности 
През 2012 г. Ким Нам Гил публикува книга, озаглавена Way Back to the Road. Книгата включва негови спомени от изминалите две години, както и снимки, направени от самия него.

През юли 2013 г. издава дебютния си сингъл в Япония. Заглавната песен е кавър на "Roman" на Kōji Tamaki. Включени са и две песни на Ким от саундтрака на "Кралица Сондок".

През 2022 г. издава "CUP vol.1: Как личният вкус ни вдъхновява", книга с интервюта, събрала историите на 10 творци за "Вдъхновението", източникът на творчество.

Филмография

Филми

Телевизионни сериали

Уеб сериали

Дискография

Награди и номинации

Източници

Външни препратки 
 
 

Южнокорейски актьори и актриси
Южнокорейски филмови продуценти
Южнокорейски общественици
Южнокорейски певци
Благодетели
Режисьори
Родени в Сеул